COL คาดกำไรปีนี้ใกล้เคียงปีก่อน แม้มองรายได้ปีนี้เติบโต 15%
COL คาดกำไรปีนี้ใกล้เคียงปีก่อน แม้มองรายได้ปีนี้เติบโต 15%
28 พ.ค. 2558

นายวรวุฒิ อุ่นใจ ประธานเจ้าหน้าที่บริหาร กลุ่ม บริษัท ซีโอแอล จำกัด (มหาชน) หรือ COL เปิดเผยว่า บริษัทคาดกำไรสุทธิปีนี้จะใกล้เคียงปีก่อนที่ทำได้ 439 ล้านบาท แม้จะวางเป้าหมายรายได้ปีนี้เติบโต 15% ทะลุ 1 หมื่นล้านบาท จาก 9.92 พันล้านบาทในปีที่แล้วก็ตาม เนื่องจากปีนี้จะเน้นการลงทุนและขยายงาน โดยเฉพาะในธุรกิจออนไลน์ ซึ่งจะเพิ่มบุคลากรจำนวนมาก ซึ่งจะส่งผลให้แนวโน้มกำไรและรายได้ในไตรมาส 2/58 ทรงตัวจากไตรมาสแรกที่มีกำไรสุทธิ 128 ล้านบาท และรายได้รวม 2.7 พันล้านบาท
นายวรวุฒิ กล่าวว่า สำหรับรายได้ในปีนี้จะมาจากธุรกิจออฟฟิศเมทราว 60 % ธุรกิจ B2S ราว 30% ส่วนที่เหลืออีก 10% มาจากธุรกิจออนไลน์ ล่าสุดได้เปิดตัวเว็บไซต์เซ็นทรัลออนไลน์อย่างเป็นทางการแล้ว โดยมียอดขายเติบโต 20% ต่อเดือน ขณะที่มีเป้าหมายรายได้จากธุรกิจออนไลน์ 800 ล้านบาท ซึ่งจะเพิ่มสินค้าเข้าให้ครบ 1.2 แสนรายการ จากปัจจุบันมีทั้งหมด 5 หมื่นรายการ ขณะเดียวกัน บริษัทจะพยายามรักษาอัตรากำไรสุทธิในปีนี้ไว้ที่ 4% ใกล้เคียงปีก่อน
นอกจากนี้ บริษัทมีความสนใจขยายธุรกิจไปยังต่างประเทศ โดยคาดว่าปีหน้าจะได้เห็นความชัดเจนใน 2 ประเทศ รวมถึงการขยายธุรกิจในเวียดนาม ซึ่งจะมีความชัดเจนในต้นปีนี้ โดยอาจเป็นการไปตั้งสำนักงาน ขณะที่คาดว่าใน 5 ปีจะขยายให้ครบประเทศในแถบประชาคมเศรษฐกิจอาเซียน (AEC)